ปตท.รับวิกฤตฉุดกำไรระวังไม่ให้ซ้ำรอยปี’51
&#8220;ประเสริฐ&#8221; รับวิกฤตหนี้โลกฉุดราคาน้ำมัน เฝ้าระวังธุรกิจโรงกลั่นและปิโตรเคมีไม่ให้ขาดทุนซ้ำรอยปี 2551
7 ต.ค. 2554

“ประเสริฐ” รับวิกฤตหนี้โลกฉุดราคาน้ำมัน เฝ้าระวังธุรกิจโรงกลั่นและปิโตรเคมีไม่ให้ขาดทุนซ้ำรอยปี 2551 
นายประเสริฐ บุญสัมพันธ์ อดีตประธานเจ้าหน้าที่บริหารและกรรมการผู้จัดการใหญ่ บริษัท ปตท. (PTT) เปิดเผยว่า กลุ่ม ปตท.เห็นสัญญาณจากราคาหุ้นปรับตัวลดลง สะท้อนให้เห็นว่าการแก้ปัญหาหนี้ในยุโรปยังไม่ชัดเจน และมีความไม่แน่นอนว่าจะยุติลงอย่างไร จะส่งผลต่อเศรษฐกิจและทำให้ราคาน้ำมันลดลง ซึ่งจะกระทบต่อกลุ่มโรงกลั่นและปิโตรเคมี จึงกำหนดนโยบายว่าสายธุรกิจทั้งสองต้องประคองไม่ให้เกิดผลขาดทุนจนฉุดธุรกิจอื่นเหมือนที่เคยเกิดขึ้นในปี 2551
ปตท.ได้ปรับลดมุมมองราคาน้ำมันดิบในตะวันออกกลางลงเหลือเฉลี่ย 90-100 เหรียญสหรัฐต่อบาร์เรล จากเดิมประมาณการไว้ที่ 100-110 เหรียญสหรัฐต่อบาร์เรล 
“กำไรของ ปตท.ในไตรมาส 3 และ 4 นี้ อาจไม่สูงเท่ากับ 2 ไตรมาสแรก แต่ทั้งปีเป็นที่พอใจโดยงวด 9 เดือนปีนี้ คาดว่าจะสูงกว่างวดเดียวกันของปีก่อน และใกล้เคียงกับกำไรของทั้งปี 2553 มีจำนวน 8.3 หมื่นล้านบาท” นายประเสริฐ กล่าว
ทั้งนี้ เชื่อว่าผลประกอบการปีนี้จะไม่ซ้ำรอยปี 2551 ที่ไตรมาส 4 ขาดทุน 2 หมื่นล้านบาท จนฉุดกำไร ทั้งปีมีกำไรสุทธิเหลือเพียง 5 หมื่นล้านบาท เนื่องจากได้บริหารความเสี่ยงปรับเพิ่มสัดส่วนการซื้อล่วงหน้า ป้องกันสต๊อกขาดทุนให้เป็นมากกว่า 50% จากไม่เกิน 50% 
นอกจากนี้ บริษัทบริหารเงินสด คุมค่าใช้จ่าย และมองโอกาสลงทุนในสินทรัพย์ราคาตกต่ำ เช่น ขุดเจาะสำรวจ และเห็นว่าเป็นโอกาสของบริษัทอื่นๆ ที่มีความแข็งแกร่งด้านการเงินในการซื้อกิจการ เช่น บริษัท บ้านปู บริษัท ปูนซิเมนต์ไทย